**El TecnoCampus i Foundingers Group** **posen en marxa una programa d’acceleració d’start-ups de l’àmbit de la salut**

*S’obre la primera convocatòria del programa, adreçada a innovacions digitals*

La Fundació Tecnocampus i l’empresa Foundingers Group posen en marxa una acceleradora d’empreses de l’àmbit de la salut, anomenada Kenko . Acollirà projectes d'alt potencial de creixement en el sector salut, i s’activarà amb el suport de la plataforma Telefónica Open Future. El termini per a la presentació de sol·licituds per formar-ne part s’obre el proper 27 de desembre de 2017 i acaba el 5 de febrer. En una primera fase, s’adreça a start-ups amb innovacions digitals en el sector salut.

Els projectes que formin part d’aquesta acceleradora rebran un conjunt de serveis orientats a afavorir el seu creixement, maduració i desenvolupament del model de negoci. A més, comptaran amb el suport de l'equip promotors i de mentors, formació proporcionada per experts externs, accés directe a inversió i espai de treball gratuït en una oficina de l’edifici dedicat a la salut TCM6 del TecnoCampus, que s’amplia el proper mes de febrer amb nous espais per a empreses.

L’objectiu per al TecnoCampus és detectar start-ups innovadores en el sector de la salut que, un cop consolidades, puguin establir-se en aquest nou edifici en règim de lloguer. El programa estarà enfocat a start-ups amb un “mínim producte viable” que comptin amb un equip complementari i compromès amb el projecte. Tota la informació relativa a aquest nou programa està disponible [www.tecnocampus.cat/acceleradora-salut-kenko](http://www.tecnocampus.cat/acceleradora-salut-kenko).

L’acord entre la Fundació TecnoCampus Mataró-Maresme, que gestiona el parc del mateix nom, i Foundingers Group, permet posar en marxa aquest programa amb la col·laboració entre el sector públic i el privat. L'experiència individual dels socis i col·laboradors es trasllada a un programa d'acceleració de qualitat, especialitzat i adaptat a les necessitats de les start-ups participants.

Tecnocampus

El parc TecnoCampus, situat a Mataró, té actualment amb 120 companyies allotjades, 3.500 estudiants universitaris, i un volum diari d’aproximadament 5.000 persones. Consolida la seva aposta pel sector salut activant l’acceleradora de salut Kenko, amb la voluntat d’atraure, accelerar i impulsar les millors start-ups del sector.

Foundingers Group

És una companyia formada per un grup d'emprenedors, reconeguts professionals amb una llarga trajectòria en la creació, inversió, gestió i direcció d'empreses, que comparteixen l'interès comú de potenciar les iniciatives de base tecnològica, ajudant-les en el seu creixement.

Per a més informació:

Susana Castel Oriol Ribet

scastel@kenkohealth.org oribet@tecnocampus.cat

610 53 10 94 678 794 288